Die geskiedenis anale van die Moabiete getuig van immoraliteit, verleiding, seksuele lus en bloedskande.
Die nasie is gebore na die vernietiging van Sodom en Gomorra uit ‘n bloedskandelike verhouding tussen Lot en sy oudste dogter (Genesis 19). Die Moabiete en Ammoniete is Lot se afstammelinge en beide die nasies het ‘n soortgelyke geboorte en geskiedenis. Daar word ook dikwels na hulle gesamentlik verwys as die oorsaak van Israel se ontrou teenoor die Here.
Dit was Balak, die koning van Moab, wat Bileam gehuur het om die Israeliete te vervloek. Toe dit nie gewerk het nie, het Bileam die Moabitiese vroue opdrag gegee om die Israelitiese mans te verlei, sodat hulle die vroue se afgode sou aanbid. Op daardie wyse sou hulle God se oordeel oor die kinders van Israel verseker (Openbaring 2:14). As gevolg hiervan is vier en twintig duisend Israeliete in ‘n plaag dood (Numeri 25:9) en is die Moabiete vir ewig vanuit die samekoms van die Here se volk verban.
Selfs nog erger, die Hoëpriester se seun het met Sanballat (die Moabiet) se dogter getrou. Weer en weer sou Moab die geleentheid vind om die volk van God te infiltreer en hulle weg te lok daarvan om Yahweh te dien. Gelukkig was Nehemia deurentyd op die uitkyk en het hy elke voorval van korrupsie gepas hanteer: “Ek het met die mense geraas, hulle vervloek, party van hulle geslaan, hulle hare uitgetrek en hulle voor God 'n eed laat aflê: "Julle sal julle dogters nie laat trou met die heidene se seuns nie en hulle dogters nie met julle seuns of met julleself nie. Dit was tog hiermee dat koning Salomo van Israel gesondig het! Onder die groot nasies was daar nie 'n koning soos hy nie. Sy God het hom liefgehad en hom koning laat word oor die hele Israel, maar vreemde vrouens het ook vir hom laat sondig. En nou moet ons hoor dat julle hierdie groot kwaad begaan het en ontrou aan ons God geword het deur vreemde vrouens te trou!” (Nehemia 13:25-27).